اوکراینا درولت باشقانی ولودیمیر زلنسکی، ۲۴ فوریه‌دن بری داوام ائد‌ن روسیا-اوکراینا ساواشیندا روسیا گوجلری طرفین‌دن اله گئچیریله‌ن ۱۸۰۰دن چوخ یاشاییش منطقه‌سینده یئنیدن کنترلو اله آلدیقلارینی سؤیله‌دی.
زلنسکی، باشکند کیئوده اوکراینا پارلمانیندا‌کی چیخیشیندا، روسیایا قارشی داوام ائد‌ن ساواشدا اوکراینا خالقینین بوتون دونیایا بیرلیک نومایش ائتدیردیگینی وورغولادی.
روسیانین سالدیریلارینا قارشی اینانجیلی بیر شکیلده موباریزه‌یه داوام ائتدیکلرینی بیلدیره‌ن زلنسکی، "اوکراینا موطلق غالیب گله‌جک" ایفاده‌سینی ایشلتدی.
آوروپا بیرلیگی اؤلکه‌لرینین روسیایا قارشی اوکراینایا سلاح دستگی وئردیگینی بیلدیره‌ن زلنسکی، "و تاریخ‌ده ایلک دفعه اولاراق آوروپا ابیرلیگی بو جور گئنیش مقیاس‌لی سالدیریلارا قارشی ساوونما یاردیمی ائدیر" دئدی.
ساواشدا اونلارا دستک اولان اؤلکه‌لره تشکر ائدن زلنسکی، بو سلاحلار سایه‌سینده اوکراینا اوردوسونون اوغورلو قارشی سالدیریلار حیاتا گئچیردیگینی بیلدیریدی. زلنسکی، "اوکراینانین ۱۸۰۰دن چوخ شهر و کندینی ایشغالچیلاردان قورتاردیق" ایفاده‌سینی ایشلتدی.
زلنسکی، اوکراینا خالقینین چوخداندیر آرزولادیغی غلبه‌یه دوغرو ایر‌لیله‌مه‌یه داوام ائتدیگینی وورغولادی.
زلنسکی، بیرلشمیش میللتلر تشکیلاتی و تورکیه‌نین دستیگی ایله یارادیلان قارا دنیز تاخیل گیریشیمی سایه‌سینده اوکراینا لیمانلارین‌دان ۱۵ میلیون تون‌دان چوخ تاخیل محصوللاری صادر ائدیلدیگینی قید ائتدی.
سؤزوگئدن گیریشیمین حیاتا گئچیریلمه‌سینه وئردیکلری قاتقیلارا گؤره بیرلشمیش میللتلر باش کاتیبی آنتونیو گوترش و جمهورباشقانی رجب طیب اردوغانا تشکرلرینی بیلدیره‌ن زلنسکی، اؤزلرینین ده احتیاجی اولان اؤلکه‌لره اکین محصوللارینین چاتدیریلماسی اوچون "اوکراینادان تاخیل" تبیر گیریشیم باشلاتدیقلارینی، تورکیه ایله توپلام ۳۰ دولاییندا اؤلکه‌نین، سؤزوگئدن گیریشیمی دستکله‌دیگینی بیلدیردی.
